Mill-5 sad-9 ta' Diċembru 2016, il-Kummissjoni Ewropea qed torganizza l-ewwel Ġimgħa Ewropea għall-Ħiliet Vokazzjonali biex tispira lin-nies jiskopru, jużaw u jtejbu t-talenti u l-kapaċitajiet tagħhom permezz tat-taħriġ vokazzjonali. Mill-5 sad-9 ta' Diċembru 2016, il-Kummissjoni Ewropea qed torganizza l-ewwel Ġimgħa Ewropea għall-Ħiliet Vokazzjonali biex tispira lin-nies jiskopru, jużaw u jtejbu t-talenti u l-kapaċitajiet tagħhom permezz tat-taħriġ vokazzjonali. Din hija waħda mill-għaxar azzjonijiet ewlenin proposti mill-Kummissjoni bit-tema L-Aġenda l-Ġdida għall-Ħiliet għall-Ewropa, ippreżentata f'Ġunju ta' din is-sena. Waqt il-Ġimgħa Ewropea għall-Ħiliet Vokazzjonali, il-Kummissjoni turi inizjattivi ta' kwalità għolja fil-qasam tal-edukazzjoni u tat-taħriġ vokazzjonali (ETV) sabiex fl-aħħar mill-aħħar il-persuni jkollhom il-ħiliet li jeħtieġu f'suq tax-xogħol li jinbidel b'pass mgħaġġel. Aktar minn 750* avvenimenti madwar l-Ewropa — fit- 28 Stati Membri kollha, fil-pajjiżi tal-EFTA u fil-pajjiżi kandidati tal-UE — sabiex jintwera r-rwol kruċjali li għandu l-ETV biex jiġu appoġġati l-ħiliet, l-impjiegi, l-innovazzjoni u l-kompetittività. Il-lista tal-avvenimenti skont il-pajjiż tinsab onlajn. Il-Kummissarju għall-Impjiegi, l-Affarijiet Soċjali, il-Ħiliet u l-Mobbiltà tal-Ħaddiema, Marianne Thyssen, stqarret: “Din il-Ġimgħa Ewropea qed turi l-eċċellenza fil-qasam tal-Edukazzjoni u tat-Taħriġ Vokazzjonali (ETV). Il-VET iwassal liż-żgħażagħ għall-impjiegi aktar malajr u jista' jkun għażla għaqlija ta' karriera għal kulħadd. Fil-qalba tal-Aġenda l-Ġdida għall-Ħiliet għall-Ewropa tal-Kummissjoni Ewropea nsibu li l-ETV irid isir l-ewwel għażla u mhux alternattiva. " Bis-saħħa tal-ħiliet vokazzjonali dak li jkun jista' jasal biex ikollu impjieg ta' kwalità, mentalità imprenditorjali, karrieri attraenti u ta' sfida, u opportunitajiet ta' titjib kontinwu tal-ħiliet u ta' taħriġ mill-ġdid. Il-Kummissjoni stiednet lill-partijiet ikkonċernati kollha biex jieħdu sehem: l-istudenti, il-ġenituri, il-kumpaniji, l-organizzazzjonijiet tan-negozju, l-imsieħba soċjali, il-fornituri tal-edukazzjoni u tat-taħriġ, l-organizzazzjonijiet tat-tagħlim għall-adulti, ir-riċerkaturi, il-konsulenti tal-karrieri, l-awtoritajiet pubbliċi u s-soċjetà inġenerali. L-avvenimenti fil-livell Ewropew jinkludu Forum Ewropew tan-Negozju dwar l-ETV, Konferenza dwar il-“Ħiliet tal-Adulti”, Laqgħa tal-Partijiet Ikkonċernati tal-Alleanza Ewropea għall-Apprendistati, Forum tal-Komunità tar-Riċerkaturi, Forum tal-Fornituri tal-ETV/tal-Edukazzjoni Għolja Professjonali u Forum tal-Alleanzi u tal-Kunsilli tal-Ħiliet Settorjali. L-għeluq tal-Ġimgħa se jinkludi l-għoti ta' premjijiet li jeżaltaw l-eċċellenza u l-kwalità f'diversi kategoriji tal-ETV, kif ukoll it-tixrid ta' proġetti tajbin li jkunu rċevew finanzjament nazzjonali u tal-UE. Sfond Fl-ambitu tal-Aġenda l-Ġdida għall-Ħiliet għall-Ewropa, il-Kummissjoni Ewropea tat impetu ġdid għall-ħtieġa ta' sensibilizzazzjoni fost iż-żgħażagħ, il-ġenituri tagħhom, u kull grupp ieħor ta' persuni li jkunu qed isegwu kors tat-tagħlim, li l-ETV jista' jkun attraenti bħala karriera daqs il-perkors tradizzjonali ta' tagħlim mill-iskola sekondarja sal-università. Permezz tal-Ġimgħa Ewropea għall-Ħiliet Vokazzjonali, il-Kummissjoni qed tpoġġi l-enfasi fuq l-ETV bħala għażla li toffri kwalità tajba ta' impjiegi, salarju tajjeb, u opportunità tajba biex tavvanza fil-ħajja tax-xogħol. B'hekk, l-ETV jikkontribwixxi biex jintlaħqu l-prijoritajiet strateġiċi tal-Kummissjoni fir-rigward tal-kompetittività, it-tkabbir u l-impjiegi. Element ewlieni tal-Aġenda l-Ġdida għall-Ħiliet għall-Ewropa tal-Kummissjoni, li ġiet ippreżentata f'Ġunju tal-2016, huwa li l-ETV isir l-ewwel għażla. Il-Kummissjoni ħeġġet lill-partijiet ikkonċernati madwar l-Ewropa jorganizzaw avvenimenti u attivitajiet, bħal pereżempju Jiem għall-Pubbliku, il-promozzjoni ta' programmi ta' suċċess tal-ETV jew attivitajiet oħra ta' sensibilizzazzjoni waqt dan il-perjodu. Dawn huma xi ftit eżempji: Il-"German Skilled Crafts Performance Championship" f'Münster, DE (ċerimonja tal-għeluq fl-10/12/2016), tiġi organizzata b'mod konġunt fil-Livell Federali mill-Konfederazzjoni Ġermaniża tal-Artiġjanat (ZDH) u minn Kamra tal-Artiġjanat differenti kull sena f'aktar minn 130 preoessjoni tal-artiġjanat. Din turi t-taħriġ fil-kumpanija, tippromwovi x-xogħol professjonali, iżżid l-għarfien dwar is-servizzi tat-taħriġ u tappoġġa l-apprendisti li jkollhom talent fl-iżvilupp tal-karriera tagħhom. B'kollox, jieħdu sehem sa 3000 artiġjan żagħżugħ kull sena u madwar 800 minnhom ikollhom l-opportunità, bħala r-rebbieħa fil-Land tagħhom, jikkompetu fil-livell Federali għall-Premjijiet nazzjonali. Il-kompetizzjoni tar-ritratti, tal-blogs u tal-komponimenti għall-istudenti tal-ETV imsejħa “Mobbiltà lejn l-Ewropa u lura” organizzata mill-Fondazzjoni Archimedes, f'Tallinn, l-Estonja (31/10-15/11/2016). Il-kompetizzjoni “Mobbiltà lejn l-Ewropa u lura” hija kompetizzjoni li ssir kull sena għall-istudenti Estonjani tal-ETV. L-għan tagħha huwa li l-eċċellenza tal-ETV tintwera permezz ta' ġrajjiet, blogs u ritratti dwar il-perjodu ta' kollokament tal-istudenti. Maż-żmien saret dejjem iktar popolari. Qabel, il-ġrajjiet dwar l-ETV kienu jinġabru f'kotba żgħar u kienu jiġu ppubblikati fil-blog tal-Fondazzjoni Archimedes u fil-portal tal-aħbarijiet Delfi. Din is-sena hemm ukoll kompetizzjoni għall-edukazzjoni skolastika u għall-edukazzjoni għall-adulti. L-“Orient'Actions” (1/10-20/12/2016), organizzata mill-Fédération Wallonie-Bruxelles – Chambre Enseignement Bassins Huy-Waremme-Liège – Cité des métiers de Liège. L-għan ta' dawn l-avvenimenti huwa li t-tfal iż-żgħar ikunu jistgħu jiskopru d-dinja tal-kumpaniji u tal-imprenditorija u li jiġu infurmati dwar l-impjiegi f'dawn l-oqsma. Dan huwa importanti fil-kuntest tal-orjentazzjoni tal-għażla tal-istudji tagħhom fl-iskola sekondarja. Sabiex ikunu jistgħu jagħmlu għażla pożittiva, l-idea hi li tingħatalhom stampa pożittiva tal-impjiegi manwali, billi fost l-oħrajn iżuru l-kumpaniji. Ara l-Manifattura Interna fil-fabbrika tal-MINI f'Oxford – organizzata mill-BMW Group UK, f'Oxford, ir-Renju Unit (8/12/2016). Fit-8 ta' Diċembru, il-bibien tal-fabbrika tal-MINI f'Oxford se jinfetħu għall-għalliema u għall-konsulenti tal-karrieri u se jiġu offruti żjarat fis-siti tal-manifattura u fiċ-ċentru ta' taħriġ fuq il-post. L-apprendisti attwali tal-MINI se jipprovdu għarfien dwar il-programm tal-apprendistat tagħhom u se jiggwidaw lill-viżitaturi madwar il-fabbrika. L-għan huwa li l-perċezzjonijiet tan-nies jinbidlu u jiġu megħjuna jaraw x'jiġri minn wara l-kwinti ta' dan is-suċċess tal-manifattura tar-Renju Unit, filwaqt li jitgħallmu iktar dwar l-iskemi ta' apprendistati ta' suċċess tal-BMW Group fir-Renju Unit. Din il-ġimgħa ġiet organizzata bl-involviment u bl-appoġġ qawwi taċ-Ċentru Ewropew għall-Iżvilupp ta' Taħriġ Vokazzjonali (Cedefop) u tal-Fondazzjoni Ewropea għat-Taħriġ. Għal iżjed tagħrif MEMO L-Aħbarijiet fuq is-sit web tad-DĠ EMPL Segwi lil Marianne Thyssen fuq Facebook u twitter, #EUVocationalSkills *: [updated 05/12/2016 at 14:15]